Teise päeva, 12. veebruari hommikul koguneti Ülikooli peahoonesse sümpoosionile "Ida traditsiooniline kultuurimudel ja nüüdisaeg". Sümpoosioni juhataja Peeter Olesk esitas lähteteesid: (a) kui me vaatleme Ida kultuure ja nüüdisaega, siis kuidas minna pragmaatiliselt lähenemiselt fundamentaalsele  alusele; (b) teadmiste vahendatuse ületamise probleem ehk kuidas kõrvaldada sekundaarsetest allikatest tingitud häiritus; (c) kuidas diagnoosida Idasse suhtumise kaudu nüüdisaega. Vestluses osalesid Peeter Olesk, Leo Normet, Jaan Kaplinski, Peeter Vähi, Madis Kõiv, Andres Ehin, Ivar Kull, Priit Heinsalu, Linnart Mäll, Ülo Valk, Haljand Udam, Harri Ints, Eduard Parhomenko, Rein Põllumaa, Tõnu Randla.Aegajalt kalduti üldteoreetilistelt teesidelt nüansirikastesse konkreetsustesse, mistõttu arutelu rikastus mitmete  meeli erutavate kõrvalliinidega.